கால்நடைகளின் முக்கியத்துவம் குறித்தும், அதை சார்ந்து இயங்கும் இயற்கை வேளாண்மை, பொருளாதாரம், பாதுகாப்பான உணவுமுறை குறித்தும் எடுத்துரைக்க பல்வேறு துறைகளைச் சார்ந்தவர்கள் ஒன்றிணைகிறார்கள். ’செம்புலம்’ கால்நடை திருவிழாவை 'விவசாயத் தோழமை இயக்கத்தி'ன் துணையோடு, 'தேனு கால்நடை பாதுகாப்பு அறக்கட்டளை'யும், தென்னிந்திய அங்கக உற்பத்தியாளர் மற்றும் விற்பனை சங்கமும் இணைந்து நடத்துகின்றனர். 'தேனு கால்நடை பாதுகாப்பு அறக்கட்டளை'யின் ராஜா மார்த்தாண்டன் கூறுகையில், “நமது தமிழ்நாட்டில் மட்டும்தான் 30க்கும் மேற்பட்ட கால்நடை இனங்கள் உள்ளன. இதைக் காட்சிப்படுத்துவது மட்டுமல்லாமல் இதன் முக்கியத்துவத்தையும் மக்களுக்குத் தெரிவிக்க உள்ளோம். மேலும், விவசாயம், நீர் நிலைகள் என்ற அடிப்படையில் நிகழ்ச்சி அரங்கேற உள்ளதால், அதை குறிக்கும் விதமாக செம்மையான புலம் - ’செம்புலம்’ என்ற தலைப்பில் நிகழ்ச்சியை நடத்துகிறோம். இது ஜல்லிக்கட்டு வெற்றியின் ஓராண்டை நினைவுகூரும் வகையில் நிகழ உள்ளது” என்றார்.